**A făcut ce a promis**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Murdărit pe bot cu mure,

Greierele dă de noi:

– Ştiţi voi, gâze de pădure,

Ce s-a petrecut pe câmp?

Vrând să-nghită

O omidă,

Un mierloi un pic cam tâmp,

A rămas cu gâtul strâmb.

Ea s-ar fi răstit la el:

– Dacă nu mă laşi în pace

Şi dacă te porţi urât,

Îţi promit să-ţi stau în gât!

N-a crezut-o.

Şi, pe câmp,

Zboară-colo şi încoace

Un mierloi cu gâtul strâmb.

O să-l vadă vreo surată,

Stând cu ciocul larg deschis,

Şi-o să-l scape, o s-o scoată

Pe omidă, care, ştiţi,

A făcut ce a promis.